Go botlhokwa gore ka metlha o duele melato ya gago ya motlakase ka botlalo. Se se tla dira gore akhaonto ya gago e se ka ya salela kwa morago Gantsi badirelwa ba duela bontlhabongwe jwa sekoloto se se tshwanetseng go duelwa ba akanya gore ba tla tila go kgaolelwa. Fa madi otlhe a a saletseng kwa morago a sa duelwe mo kgweding e e latelang, se se tla oketsa kgonagalo ya gore o se ka wa tshola akhaonto ya gago e le mo taolong.
Tsweetswee tlhokomela gore dituelo tsa sekoloto ka bontlhabongwe ka tlhomamo di santsane di ka baka go kgaolelwa motlakase. Ka bonako fela fa o lemoga gore ga o kgone go duela dikoloto tsa gago tsa motlakase o ikgolaganye le motlamedi wa gago ka bonako, mme o rulaganye mabaka a go di duela.
Go tla nna le tuediso ya dinamanyane ya madi otlhe kgotsa a a saletseng kwa morago, fa modirelwa a sa duele dikoloto tsa motlakase gotlhelele, kgotsa fa a duela bontlhabongwe, kgotsa a duela morago ga letlha le le tshwanetseng. Se se tla baka koketsego go se kae mo tshupamolatong ya modirelwa.
Fa o kile wa saena tumalano ya tuelo ya sekoloto le motlamedi wa gago go mosola go e diragatsa. Fa o retelelwa ke go dira jalo, motlakase wa gago o ka kgaolwa. Le gale, fa maemo gago a fetogile thata morago ga go saena tumalano, o tshwanetse go itsise motlamedi wa gago ka bonako. Bopaki jwa go fetoga ga maemo a gago bo ka batlega.
Fa o na le mitara wa bogologolo (o gape itsegeng jaaka mitara wa kerediti) o tla tshwanela ke go tlhokomela diyuniti tse o di dirisang le dipalelo tsa gago ka tlhomamo. Mo sekolotong sengwe le sengwe sa motlakase go tshwanetse ga nna le palelo ya pulo (palo e e fetileng) le palelo e e tswalang (palo ya sešweng). O tla tshwanela ke go netefatsa gore a na palelo ya gago ya pulo ya kgwedi e tshwana le palelo ya kgwedi e e fetileng. Fa di sa tshwane kopa motlamedi wa gago wa selegae go go tlhalosetsa. Nako nngwe batho ba ba tsayang dimitara ba a tle ba dire diphoso.
Sekaseka tlhwatlhwa ya gago ya yuniti: Go botlhokwa go itse gore motlamedi o tshwanetse go go duedisa bokae yuniti e le nngwe (kWh) ya motlakase o o o dirisang. Fa o sa itse o ka botsa motlamedi wa gago kgotsa o ka ikgolaganya le Molaodi wa Motlakase wa Bosetšhaba go bona tshedimosetso. Go tlhaloganya gore o duedisitswe bokae kgwedi eo, o tla tshwanela ke go arola palo e o e neilweng e le Diranta ka fa tlase ga motlakase , mme o e arole ka palo ya diyuniti tse di neetsweng mo tshupamolatong ya gago.(Diyuniti e tla nna pharologanyo e e neetsweng magareng ga dipalelo tse di bulang le tse di tswalelang). Searolo e tla nna tuediso ka yuniti nngwe le nngwe.
Fa go na le boitlhophelo jwa go fetolela go tswa kwa mitareng wa kerediti, akanya ka go fetolela kwa motlakaseng o o duelelwang kwa pele.
Gakologelwa gore go tla tlhokega tuelo ya go fetolela. Dituelo di tla ikaega ka bogolo jwa tlamelo ya gago.
Se se tla go thusa go laola tiriso ya motlakase wa gago.
Ga o kitla o nna le matshwenyego a go salela kwa morago ga akhaonto ya gago.
O tla tila go kgaolelwa motlakase.
O ka laola seelo sa motlakase o o o dirisang.
Fa akhaonto ya gago e saletse kwa morago ka dituelo o ka tshwanela ke go e duela pele o fetolela kwa motlakaseng o o duelelwang kwa pele. Dipoelo tsa paka e telele tse di neetsweng fa godimo di feta tlhokego e. Tlhotlhomisa mo motlameding wa gago ka ga pholesi e e laolang ntlha e. Gantsi batlamedi ba batla gore modirelwa a tsene mo tumalanong go duela madi a a saletseng kwa morago mo sebakeng se go dumalanwang ka sone.
Tiriso ya motlakase wa gago ka tshwanelo go tla thusa go fokotsa tiriso le dikoloto tsa gago tsa kgwedi. O dira jang se Ditofo, dikisara le dihitara ke tsone tse di dirang karolo e kgolo ya sekoloto sa motlakase?
Fa o na le kisara tlhokomela gore thomosetata ya yone ga e a bewa kwa godimo thata. E ka fokolediwa go +/- 60. O tla tshwanela ke go batla keletso mo motlameding wa motlakase wa gago tebang le se.
Kamoganyo ya kisara: Fa o ka kgona, kamoganyo ya kisara le dipeipi tse di ntshang metsi e tla fokotsa tiriso ya motlakase. Le gale, go ka akaretsa tiriso ya madi a mantsinyana go fitlhelela maikemisetso a.
Setofo: Netefatsa gore ga o a gotetsa dipoleite tsotlhe tsa setofo sa gago ka nako e le nngwe.
Go botlhale go fokotsa mogote wa dipoleite ka bonako fela fa pitsa e bedile.
Se dirise obene ya gago jaaka hitara ka ntlha ya gore e dirisa motlakase o montsi thata.
Dihitara: Dihitara tsa motlakase di na le go dirisa motlakase o montsi. Fa o se na hitara ya gase go botlhale go gotetsa bara e le nngwe fela ya hitara ya gago.
Go a tlhaloganyesega gore seno se ka tsaya nako e telele go gotetsa lefelo le le maleba.
Kamoganyo ya ntlo: Kamoganyo ya siling ya ntlo e tla fokotsa tatlhegelo ya mogote go tswa mo ntlong thata.
Go bonesa: Dipone tse di kitlaneng tsa foloresente di ntsha lesedi le legolo ka tiriso e e kwa tlase ya motlakase.
Gape o ka nna wa ikgolaganya le motlamedi wa gago go bona tshedimosetso go ya pele.
Molao wa Motlakase wa 1987 jaaka o tlhabolotswe, o letla gore motlamedi wa motlakase a ka kgaola motlakase wa modirelwa fa a sa duelela motlakase kgotsa a sa kgotsofatse mabaka a tlamelo. Le gale, molao o batla gore motlamedi a neele modirelwa tsiboso ya malatsi a le lesomenne pele a ka kgaolela modirelwa motlakase.
Paka e ya tsiboso e simolola ka letlha le le neetsweng mo lekwalong. Tsiboso e e neetsweng mo tshupamolatong ya kgwedi le kgwedi le yona e tsewa e amogelesega. Ka jalo badirelwa ba kopiwa go ela tlhoko se se kwadilweng mo ditshupamolatong tsa bone.
Karolo e e laolang ntlha e Tirelong ya Badirelwa (NRS 047) e ne e ikaegile ka karolo ya Molao wa Motlakase o o kailweng fa godimo.
Gakologelwa gore lefelo la ntlha le o tshwanetseng go ya kwa go lone ke la motlamedi wa gago wa selegae.
Modirelwa o na le tshwanelo ya go ngongorega ka ga boleng jwa tirelo e a e neelwang ke motlamedi wa selegae.
Motlamedi wa selegae o patelesega go reetsa le go dira sengwe ka ga dingongorego tsa gago.
Fa wena, modirelwa o sa kgotsofadiwa ke tshwetso kgotsa mokgwa o ngongorego ya gago e neng e tshwerwe ka teng, ntlha e, e ka fetisediwa kwa NER go bona thuso.